**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UPII 07-30-433-2/16**

**Podgorica, 29.12.2016.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi XX iz Tivta br.599 od 14.04.2016. godine, radi poništaja rješenja JU SMŠ „Mladost“ Tivat broj: 533 od 01.04.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 238 stav 1 Zakona o opštem upravnom postupku (“Sl.list Crne Gore”, br.60/03, 73/10 i 32/11) je na sjednici održanoj dana 12.07.2016. godine donio:

**R J E Š E NJ E**

Žalba se usvaja.

Poništava se rješenje JU SMŠ „Mladost“ Tivat broj: 533 od 01.04.2016.godine.

Odobrava se pristup informaciji po zahtjevu Dragiše Karadžića br.95 od 01.02.2016.godine i obavezuje se JU SMŠ „Mladost“ Tivat da dostavi informaciju podnosiocu zahtjeva XX i to kopiju informacije: o tome koji su radnici u JU SMŠ „Mladost“ Tivat bili zdravstveno spriječeni da rade i u kojem vremenu za školsku 2011/12, 2012/13, 2013/14 i 2014/15 do dana 01.02.2016.godine te ko je mijenjao privremeno odsutne radnike u prednje navedenom vremenu zbog zdravstvene spriječenosti za obavljanje poslova u roku od pet dana od dana kada je podnosilac zahtjeva dostavio dokaz o uplati troškova postupka JU SMŠ „Mladost“ Tivat .

Obavezuje se XX iz Tivta da na ime troškovi postupka uplati 0,10 EUR u korist Budžeta Crne Gore na žiro račun br.907-0000000083001-19 u roku od pet dana od dana prijema rješenja i dostavi dokaz o izvršenoj uplati JU SMŠ „Mladost“ Tivat.

**O b r a z l o ž e nj e**

Prvostepeni organ je postupajući po zahtjevu br.95 od 01.02.2016.godine donio rješenje br.533 od 01.04.2016.godine kojim je odlučeno na način: “Na osnovu člana 14 stav 1 tačka 1 Zakona o slobodnom pristupu informacijama („Sl.list CG“ br.44/12), i člana 4 , te člana 10 Zakona o zaštiti podataka o ličnosti odbija se zahtjev XX br.95 od 01.02.2016.godine koji se odnosi na podatke o radnicima koji su zaposleni u JU SMŠ“Mladost“ Tivat a koji su bili zdravstveno spriječeni da rade, u kojem vremenu za šk.2011/12, 2012/13, 2013/14, 2014/15 do dana podnošenja zahtjeva, te ko je mijenjao privremeno odsutne radnike.“ U obrazloženju rješenja prvostepeni organ je istakao da je zahtjevom od dana 01.02.2016.godine podnosioca XX tražena pisana informacija, odnosno podaci o radnicima koji su zaposleni u JU SMŠ „Mladost“ – Tivat koji su bili zdravstveno spriječeni da rade, u kojem vremenu za školsku 2011/12, 2012/13, 2014/15 do dana podnošenja zahtjeva, te ko mijenja privremeno odsutne radnike. Ovaj organ se pozvao na odredbe člana 14 stav 1 tačka 1 Zakona o slobodnom pristupu informacijama i člana 4 Zakona o zaštiti podataka o ličnosti kojima su propisana ograničenja pristupa informacijama i obezbjeđivanje prava svim licima koja se odnose na lično svojstvo odnosno pravo na zaštitu zdravstvenih podataka o zdravstvenom stanju. Pprvostepeni organ se u obrazloženju pozvao na odredbe člana 10 Zakona o zaštiti podataka o ličnosti po kojem se obrada ličnih podataka može vršiti po prethodno dobijenoj saglasnosti lica čiji se lični podaci obrađuju, a da lica na koje se odnosi zahtjev za slobodan pristup informacijama nisu dala takvu saglasnost.

Protiv ovog rješenja u zakonskom roku podnosilac zahtjeva je uložio žalbu. U žalbi se u bitnom navodi da se rješenje pobija zbog toga što su razlozi u potpunoj suprotnosti sa činjenicama iz dokaza, nepotpuno utvrđenog činjeničnog stanja i pogrešne primjene materijalnog prava. Podnosilac žalbe navodi da je osporeno rješenje nezakonito. naime, žalilac ističe da nije tražio ljekarske doznake za zdravstveno spriječene radnike zaposlene u JU SMŠ „MLADOST“ Tivat (pa samim tim nije tražio vrstu zdravstvenog nedostatka spriječenih radnika da rade) za vrijeme od školske 2011/12 godine do dana podnošenja Zahtjeva broj 95 od 01.02.2016.godine, što po žaliocu ukazuje da je prvostepeni organ netačno i nepotpuno utvrdio činjenično stanje. Nadalje žalilac navodi da prvostepeni organ nema činjenično potvrđene razloge u obrazloženju odluke, odnosno rješenja. Žalilac u žalbi navodi da osnovano sumnja da je odgovorno lice prvostepenog organa za vrijeme privremene spriječenosti za rad radnika ovog organa angažovala stalno zaposlene u prvostepenom organu, te da nije za svakog odsutnog radnika obezbijedila adekvatnu zamjenu, a da je na taj način nezakonito pribavljala novčana sredstva koja su kasnije korišćena za plaćanje usluga advokata u postupcima koje žalilac ima sa prvostepenim organom, i odgovornim licem u organu. Žalilac ističe da je informacije tražio shodno članu 14 stav 1 tačka 3 Zakona o slobodnom pristupu informacijama, i predlaže da Savjet Agencije kao drugostepeni organ poništi Rješenje br.533 od 01.04.2016.godine te obaveže JU SMŠ Mladost Tivat da dostavi tražene informacije zahtjevom br. 533.

 Prvostepeni organ je povodom žalbe br.599 od 14.04.2016.godine na zahtjev Agencije za zaštitu ličnih podataka i slobodan pristup informacijama za dostavljanje predmetne informacije br. 07-33-3426-1/16 od 14.16.2016.godine, u skladu sa članom 40 stav 1 tačka 1 Zakona o slobodnom pristupu informacijama, a radi meritornog rješavanja u ovoj upravnoj stvari, dostavio informaciju koja je predmet zahtjeva za slobodan pristup informacijama u prilogu dopisa br.1260 od 27.06.2016.godine (naš broj 07-33-3426-2/16 od 29.06.2016.godine). U ovom dopisu, zajedno sa informacijom, prvostepeni organ je dostavio i izjašnjenje da lica na koje se podaci traženi slobodnim pristupom odnose, nijesu dali saglasnost za pristup zdravstvenih podataka što je i navedeno u Rješenju br.533 od 01.04.2016.godine, a koje je po zahtjevu tražio podnosilac XX.

Nakon razmatranja spisa predmeta, navoda žalbe neposrednom uvida u informaciju traženu zahtjevom za slobodan pristup informacijama br. 95 od 01.02.2016.godine, Savjet Agencije nalazi da je žalba osnovana.

Savjet Agencije je poništio rješenje prvostepenog organa br.533 od 01.04.2016. godine zbog pogrešno i nepotpuno utvrđenog činjeničnog stanja i pogrešne primjene materijalnog prava. Savjet Agencije uvidom u spise predmeta utvrdio da se predmetni zahtjev odnosi na informaciju koja ne sadrži podatke koji se štite shodno članu 14 Zakona o slobodnom pristupu informacijama, a koji je osnov za ograničenje pristupa informacijama shodno Zakonu o slobodnom pristupu informacijama. Prvostepeni organ je kao obrazloženje za osporeno rješenje naveo odredbe člana 14 stav 1 tačka 1 Zakona o slobodnom pristupu informacijama i člana 4 Zakona o zaštiti podataka o ličnosti a koji ograničavaju pravo pristupa informacijama i obezbeđuju pravo svim licima koja se odnose na lično svojstvo, u ovom slučaju pravo na zaštitu zdravstvenih podataka i podataka o zdravstvenom stanju. Cijeneći ovaj stav, Savjet Agencije je mišljenja da podnosilac zahtjevom nije tražio podatak o zdravstvenom stanju zaposlenih u prvostepenom organu, nego informaciju o odsutnosti zaposlenih po osnovu privremene spriječenosti za rad, pa se stoga ne mogu uvažiti razlozi dati u obrazloženju osporenog rješenja te da nije riječ o posebnoj kategoriji ličnih podataka za čiju obradu je potrebna izričita saglasnot lica čiji se podaci obrađuju shodno članu 13 stav 1 tačka 1 Zakona o zaštiti podataka o ličnosti. Prvostepeni organ se u osporenom rješenju pogrešno pozvao na odrebu člana 10 Zakona o zaštiti podataka o ličnosti koji se odnosi na obradu ličnih podataka a dovodeći u vezu sa članom 4 Zakona o zaštiti podataka o ličnosti koji se odnose na posebnu kategoriju ličnih podataka. Savjet Agencije je u konkretnom slučaju cijenio da nema osnova za ograničenje pristupa traženoj informaciji u smislu člana 14 stav1 tačka 1 Zakona o slobodnom pristupu informacijama te da u smislu člana 4 koji afirmiše trasnpretnost u radu obevznika Zakona isti je u obavezi dostaviti tarženu informaciju podnosiocu zahtjeva.

S obzirom na prednje, Savjet Agencije je odobrio pristup informaciji po zahtjevu XX iz Tivta, pa je prvostepeni organ shodno članu 13 Zakona o slobodnom pristupu informacijama u obavezi da dostavi informaciju podnosiocu i to kopiju informacije o tome koji su radnici u J.U.SMŠ „Mladost“ Tivat bili zdravstveno spriječeni da rade i u kojem vremenu za školsku 2011/12, 2012/13, 2013/14, 2014/15 do dana podnošenja zahtjeva, odnosno 01.02.2016.godine te ko je mijenjao privremeno odsutne radnike u prednje navedenom vremenu zbog zdravstvene spriječenosti za obavljanje poslova u roku od pet dana od dana kada je podnosilac zahtjeva dostavio dokaz o uplati troškova postupka JU SMŠ „Mladost“ Tivat . Prvostepeni organ dužan je prema članu 32 Zakona o slobodnom pristupu informacijama da izvrši rješenje kojim se dozvoljava pristup informaciji u roku od pet dana od dana kada je podnosilac zahtjeva dostavio dokaz o uplati troškova postupka, ako su isti određeni.

Članom 33 stav 2,5 i 6 Zakona o slobodnom pristupu informacijama je propisano da podnosilac zahtjeva snosi troškove postupka za pristup informaciji koji se odnose na stvarne troškove organa vlasti radi kopiranja, skeniranja i dostavljanja tražene informacije, u skladu sa propisom Vlade Crne Gore. Troškovi postupka plaćaju se prije omogućavanja pristupa informaciji. Ako podnosilac zahtjeva ne dostavi dokaz da je uplatio troškove postupka u utvrđenom iznosu, organ vlasti mu neće omogućiti pristup traženoj informaciji.

Kako tražena informacija kojoj se pristup omogućava ima 2 stranice primjenom člana 33 stav 2 Zakona o slobodnom pristupu informacijama i člana 1 Uredbe o naknadi troškova u postupku za pristup informacijama (Sl.list Crne Gore br.066/16) određuje se naknada troškova postupka u ukupnom iznosu 0,10 EUR i to na ime kopiranja 1 stranice po utvrđenoj cijeni od 0,05 eura po jednoj strani koje je podnosilac zahtjeva dužan uplatiti u korist Budžeta Crne Gore na žiro račun br.907-0000000083001-19, i dokaz o uplati dostaviti JU SMŠ „Mladost“- Tivat.

Sa iznijetih razloga, shodno članu 38 Zakona o slobodnom pristupu informacijama i člana 238 stav 1 Zakona o opštem upravnom postupku ,odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**